《题萧氏思贤自省斋》
元代·周巽

城南有佳士，萧姓名思贤。好古抱英气，读书事精研。

尝从龙参军，正学得师传。高谊重然诺，中心守贞坚。

清论洒兰雪，隐居临市廛。屏岫列图画，大江横其前。

特书自省字，高揭堂东偏。操修日无阙，三复白圭篇。

朝夕净尘虑，灵台常粲然。庶几希前哲，俯仰不愧天。

贤友我同里，交游三十年。徵诗到山阁，酣咏梅溪边。

自省当自省，勉㫋复勉㫋。

作者简介：吉安人，字巽亨，号巽泉。尝参预平定道、贺二县瑶人起事，授永明簿。有《性情集》。